Iggy Pop
Iggy Popin sooloura > Iggy Popin paluu suosion huipulle

Vuonna 1983 David Bowie julkaisi Lets Dance -albumin, jolta lohkaistu ”China Girl” -single oli kaupallinen menestys. Kyseessä oli cover-versio Iggy Popin The Idiot -albumilla olleesta kappaleesta, ja Bowien version kaupallinen menestys toi huomattavia tekijänoikeus tuloja Iggylle. ”China Girl” -kappaleen menestys antoi taloudellista turvaa Popille ja samalla innoitti häntä vakiinnuttamaan suhteensa pitkäaikaisen tyttöystävänsä Suchin kanssa. Vuonna 1984 Iggy meni naimisiin japanilaisen Suchi Asanon kanssa, jonka rohkaisemana Iggy aloitti katkaisuhoidon ja pääsi eroon huumeista.
Iggy Popin paluu julkisuuteen alkoi yhteistyöllä entisen Sex Pistols -kitaristin Steve Jonesin kanssa. He ryhtyivät kirjoittamaan kappaleita yhdessä ja tekivät vuonna 1984 tunnussävelen Alex Coxin ohjaamaan elokuvaan Repo Man. Samana vuonna Iggy lauloi taustoja David Bowien sooloalbumilla Tonight. Albumilla oli useita Iggy Popin ja David Bowien yhteistyönä syntyneitä kappaleita sekä Bowien cover-versio Iggy Popin ja James Williamsonin kirjoittamasta kappaleesta ”Dont Look Down”.
Vuonna 1986 David Bowie tuotti Iggyn kaupallisen pop-albumin Blah Blah Blah. Kitaraa albumilla soitti Steve Jones. Levy sisälsi Iggy Popin ensimmäisen Yhdysvalloissa listoille nousseen hitin ”Real Wild Child” Blah Blah Blah sai hyvän vastaanoton kriitikoilta, ja se menestyi kaupallisesti, mutta levyn radioystävällinen soundi vieroitti osan Stoogesin vanhoista faneista, jotka odottivat Iggy Popin julkaisevan punk rockia. Blah Blah Blah nousi kitenkin sijalle 75 Billboard Top 200 Albums -listalla, mikä oli hänen suurin menestyksensä sitten The Idiot -albumin vuonna 1976.
Vuonna 1988 julkaistiin Iggy Popin albumi Instinct, joka sisälsi aggressiivista hard rockia. Levyn tuotti Bill Laswell ja albumin kitarat soitti Steve Jones. Albumilta julkaistiin singlenä kappaleet ”High on You” ja ”Cold Metal”, joista jälkimmäinen sai Grammy-ehdokkuuden "paras hard rock, heavy metal-kappale" -kategoriassa. Instinctin julkaisun jälkeen Iggy Pop lähti maailmankiertueelle. Kiertueella kitaristina soitti suomalainen Andy McCoy.
Aivan kuten 1970-luvun puolivälissä, jolloin Popia ihailivat lukuisat nousevat punk-artistit, historia toisti itseään 1990-luvun alussa, kun Yhdysvaltojen Seattlesta nousi esiin Stoogesin perintöä vaalivia yhtyeitä, kuten Nirvana, Mudhoney ja Soundgarden. Samoihin aikoihin monet artistit alkoivat tehdä omia versioitaan Iggy Popin kirjoittamista kappaleista – näihin kuuluivat muun muassa Slayer, Duran Duran, Guns N’ Roses, R.E.M. ja jopa Tom Jones.
Vuonna 1990 ilmestyneellä Brick by Brick -albumilla tuottajana toimi Don Was ja mukana oli Guns N’ Roses -yhtyeen kitaristi Slash ja basisti Duff McKagan. Albumi oli Popin ensimmäinen levytys Virgin Recordsille. Levy toi hänelle ensimmäisen kultalevyn Yhdysvalloissa. ”Candy”-single nousi myyntilistojen sijalle 28. Kappale oli duetto B-52’s-yhtyeen laulajan Kate Piersonin kanssa. Brick by Brick albumin kappaleista "Candy", "Butt Town" ja "Home" sekä "Living On The Edge of The Night" tehtiin musiikkivideot.
Iggy Popin seuraava sooloalbumi American Ceasar (1993) oli yhdistelmä aggressiivista punk rockia ja akustisia kappaleita. Kappaleilla kuten ”Plastic and Concrete” ja ”Wild America” sekä ”Perforation Problems” (joka kertoo heroiinin käytön lopettamisesta), Pop tarjosi kuulijoille kuvia Yhdysvaltojen karummasta puolesta. Steve Jonesin kanssa kirjoitetusta "Beside You" kappaleesta, sekä "Wild America" kappaleesta tehtiin musiikkivideot.
Vuonna 1996 Pop yritti jälleen tavoittaa Stoogesin raakaa protopunk-soundia albumilla Naughty Little Doggie. Samana vuonna hän sai yllättävän hittibiisin, kun lähes 20 vuotta vanha ”Lust for Life” -kappale nousi uudestaan suosioon Trainspotting-elokuvan ansiosta.